बढ़ी गलन, अलाव के सहारे काटा दिन
Updated Mon, 24 Dec 2012 05:30 AM IST
कासगंज/गंजडुंडवारा। रविवार को ठंड के तेवर और भी तल्ख हो गए। पूरे दिन क्षेत्र में कोहरे की चादर छाई रही। दिनभर सूर्यदेव के दर्शन नहीं हो सके। बढ़ी गलन से जनजीवन पर प्रभाव पड़ा लोगों को अलाव के सहारे दिन काटना पड़ा। दिन अधिकतम तापमान 16 और न्यूनतम तापमान 5 डिग्री सेल्सियस तक रहा।
शनिवार की रात से ही कोहरे की धुंध तेजी से छाने लगी। बाजारों में दृश्यता तेजी से जीरो होने लगी। दुकानें जल्दी जल्दी बंद करके दुकानदार घर जाने लगे। यही क्रम रविवार की सुबह देखा गया। रविवार की सुबह घने कोहरे की चादर छायी हुई थी। दुकानदार भी अलाव व हीटर के सहारे ठंड से बचाव का प्रयास करते देखे गए। गंजडुंडवारा में उपजिलाधिकारी प्रेमनाथ तथा तहसीलदार मधुसूदन भट्ट के दिशा निर्देशन में क्षेत्रीय लेखपाल पृथ्वीराज ने रेलवे स्टेशन, बस स्टैण्ड तथा अन्य जगहों पर अलाव जलवाए।
कोहरे से हुए हादसे, एक की मौत, कई घायल
कासगंज। घने कोहरे एवं ठंड से कासगंज बरेली मार्ग पर दो सड़क हादसे हुए, जिनमें एक किसान की मौत हो गई तथा कई लोग घायल हो गए। घायलाें को चिकित्सालय में भर्ती कराया गया है।
किसान अवनेश पुत्र महावीर सिंह निवासी चौबसिया उझानी बदायूं न्यौली मिल पर बुग्गी से गन्ना लेकर आ रहा था। शनिवार की रात को घना कोहरा होने से रोडवेज के चालक को बुग्गी दिखाई नहीं दी और उसने बुग्गी को रौंद दिया। जिससे किसान की मौके पर ही मौत हो गई। जबकि उसके साथ में मौजूद राजेन्द्र घायल हो गया। पुलिस ने किसान के शव को पोस्टमार्टम के लिए एटा भेज दिया।
रविवार को दिन में टाटा सूमो को ट्रक ने टक्क र मार दी। सूमो सोरों से कासगंज के लिए आ रही थी। सूमो में सवार अशोक कुमार पुत्र ओमवीर निवासी धन्सारी छर्रा अलीगढ़, शिव नारायण पुत्र कुमरपाल मनकापुर सोरों, भगवानदेवी पत्नी रामपाल निवासी सींगपुर छर्रा, अर्जुन सिंह पुत्र राजेन्द्र निवासी नगरिया सोरों, सुनील कुमार पुत्र राजपाल, वीरेन्द्र पुत्र राजाराम निवासीगण गढ़ी निमिया पचपोखरा फीरोजाबाद, सतीश चन्द्र पुत्र सुरेश चन्द्र निवासी पहाड़पुर सोरों, प्रीति पत्नि दिनेश, अशोक पुत्र सुरेश चन्द्र निवासीगण लहरबरकुला सोरों, सूमो चालक नैना निवासी ततारपुर घायल हो गए। पुलिस ने घायलों को चिकित्सालय पहुंचाया।
खेती प्रभावित, पशु-पक्षियाें का भी बुरा हाल
पटियाली। गंगा किनारे बसे गांवाें के किसानों का बीते दो दिनों से बदले मौसम से हाल बेहाल है। कोहरे ने जहां खेती का कार्य पूरी तरह ठप कर दिया है। तो वहीं पशुओं का भी बुरा हाल है। किसानों का कहना है कि सर्दी के कारण बीते दो दिनों से दूध देने वाले पशुओं की सेहत और दूध की मात्रा में गिरावट आई है। कोहरे के कारण खेतों में खड़ी आलू, लहसुन, प्याज व तंबाकू आदि की फसल पर प्रतिकूल असर दिखने लगा है। लोगों ने अधिकारियों से नगर के मुख्य स्थानों पर अलाव जलाने की मांग की है।
Write a Comment | View Comments